Avia Solutions Group arena

Avia Solutions Group Arena (iki 2020 m. lapkričio mėn. vadinosi Siemens arena) – universali, viena didžiausių Baltijos šalyse, tarptautinio lygio sporto, pramogų ir verslo arena Vilniuje.

Arena atidaryta 2004 m. spalio 30 d. Jos operatorė – UAB „Universali arena".

Techninės galimybės ir paskirtis 
Arena pastatyta Vilniaus pramogų parke, kuriame pastatytas uždaras vandens pramogų parkas, pastatytas prekybos ir pramogų centras OZAS, renginių aikštelė ir natūralus parkas. Arena turi mažesnį priestatą – Lietuvos Ryto krepšinio areną. Arena yra 5 km nuo Vilniaus centro, Verkių seniūnijoje, Ozo ir Kalvarijų gatvių sankryžoje. Šalia arenos įrengta 1500 vietų automobilių parkavimo aikštelė bei 150 vietų požeminė aikštelė.

„Avia Solutions Group“ arenos techninės bei erdvės transformavimo galimybės leidžia ją greitai pritaikyti įvairaus pobūdžio renginiams: krepšinio ir kitoms sporto varžyboms, koncertams, teatro ir baleto spektakliams, šou, parodoms, konferencijoms, verslo seminarams ir kongresams.

Arenos pastato grindys išlaiko apie 50 tonų svorį arba 2 000 kubinių litrų vandens. Todėl čia galima organizuoti plaukimo, burlenčių varžybas, o užšaldžius vandenį – 1 800 m² ledo arenoje gali vykti ledo ritulio rungtynės arba dailiojo čiuožimo pasirodymai.

Pastato stogo konstrukcija, kurioje įrengta daugybė aparatūros pakabinimo taškų, gali išlaikyti beveik 100 tonų sveriančią koncertinę įrangą. Tai leidžia originaliai apšviesti bei kitaip modeliuoti erdvę skirtingiems renginiams.

2014 m. vasarą „Avia Solutions Group“ arenoje buvo įrengta daugiau nei 170 metrų ilgio LED juosta, kuri varžybų metu gali virsti 9 švieslentėmis. Projektą įgyvendino „Prezentacijų spektras“.

2019 metais arenoje įrengtas naujas LED kubas, kurių bendras plotas siekia beveik 100 m². Tai didžiausias kubas Lietuvoje, tačiau jo išskirtinumas bei pranašumas ne tik dydis, bet ir raiška: turi dešimt kartų daugiau pikselių nei ankstesnis. 

Arenos talpa:
 Sporto varžybos:
 Krepšinis – 10 000 žiūrovų
 Ledo ritulys – 8 750 žiūrovų
 Koncertai – iki 12 500 žiūrovų
 Kameriniai, teatro renginiai – iki 3 000 žiūrovų

Renginiai 
„Avia Solutions Group“ arenoje savo pasirodymus jau surengė tokios pasaulinio lygio žvaigždės kaip Ed Sheeran, OneRepublic, Thirty Seconds to Mars, Metallica, Phil Collins, Patricia Kaas, Lana Del Rey, t.A.T.u., Deep Purple, Sting, Chris Rea, Paco de Lucía, Toto Cutugno, Ozzy Osbourne, Simple Minds, Simply Red, Nazareth, Scorpions, Depeche Mode, Enrique Iglesias, Linkin Park, Lenny Kravitz, Dima Bilan, Avril Lavigne, Snoop Dogg, Backstreet Boys, R.E.M ir Helena Paparizou, David Guetta ft. Kelly Rowland, Kylie Minogue, Ani Lorak, James Blunt ir kt.

Didžiąją dalį „Avia Solutions Group“ arenoje vykstančių renginių sudaro įvairių sporto šakų renginiai, daugiausiai krepšinio (FIBA Čempionų lygos, LKL) varžybos. „Avia Solutions Group“ arenos „namų“ komanda yra Vilniaus „Rytas“, čia žaidžianti pagrindines Lietuvos krepšinio lygos ir FIBA Čempionų lygos rungtynes.

2010 m. liepos 22 – rugpjūčio 1 d. šioje arenoje vyko Europos jaunių iki 18 m. krepšinio čempionatas. 2011 m. rugsėjį čia vyko antrojo 2011 m. Europos krepšinio čempionato etapo kovos. 

Arenoje taip pat rengiami teatro spektakliai, baleto, cirko pasirodymai, autoriniai vakarai, televizinių laidų filmavimai ir kiti renginiai. Taip pat organizuojami verslo renginiai-konferencijos, kongresai.

2011 m. rugsėjo 29 – spalio 2 d. arenoje vyko Eurolygos atrankos varžybos, kurias laimėjo Stambulo Galatasaray komanda, finalo kovoje įveikusi Vilniaus „Rytą“. 2013 m. spalio 1 – spalio 4 d. čia vėl vyko Eurolygos atrankos varžybos, kurias šį kartą laimėjo šeimininkė Vilniaus „Ryto“ komanda, finale įveikusi Ostendės „Telenet“ komandą. 

2021 m. rudenį arenoje vyko Pasaulio salės futbolo čempionato varžybos.

Papildomos paslaugos 
Arenoje sukurtos atskiros erdvės – VIP ložės, Delfi TV lounge, renginių ložės. Čia veikia 8 greito maisto restoranai, 11 barų (kokteilių, vyno, kavos ir desertų, kt.). Greito maisto restoranuose vienu metu gali būti aptarnaujama iki 3,5 tūkst. žmonių. Visos maitinimo įstaigos per renginio pertrauką gali aptarnauti iki 7,5 tūkst. žmonių.

Skulptūra 

5,7 metrų aukščio, 30 tonų svorio skulptūra, kurios autorius Tadas Gutauskas, simbolizuoja ranką, laikančią krepšinio kamuolį. Viršutinė skulptūros dalis – nerūdijančio plieno rutulys – pagamintas Kinijoje. Veidrodinio kamuolio karkasas pagamintas iš nerūdijančio plieno strypų ir vamzdžių. Granitas 5 pirštams, laikantiems krepšinio kamuolį, laivu atgabentas iš Pietų Kinijos. 40 m² aikštė, kurioje stovi skulptūra, išgrįsta deginto granito plokštėmis. Skulptūros sąmata – pusė milijono litų.

Skulptūroje krepšiniui iškaltos 37-ių krepšinio aikštelėse pasižymėjusių asmenų sąrašas – 24 krepšininkai, 8 krepšininkės ir 5 treneriai. Kas 4 metus įrašai bus papildomi naujais vardais. Už geriausius krepšininkus ir trenerius iki 2007 m. liepos 1 d. buvo balsuojama interneto svetainėje www.skulpturakrepsiniui.lt.

Populiariausiais išrinkti krepšininkai Pranas Lubinas, Feliksas Kriaučiūnas, Leonas Baltrūnas, Vytautas Budriūnas, Stepas Butautas, Henrikas Giedraitis, Stanislovas Stonkus, Kazys Petkevičius, Modestas Paulauskas, Sergejus Jovaiša, Rimas Girskis, Vitoldas Masalskis, Mindaugas Arlauskas, Arvydas Sabonis, Šarūnas Marčiulionis, Šarūnas Jasikevičius, Saulius Štombergas, Rimas Kurtinaitis, Artūras Karnišovas, Ramūnas Šiškauskas, Arvydas Macijauskas, Valdemaras Chomičius, Darius Songaila ir Žydrūnas Ilgauskas, krepšininkės Elena Kubiliūnaitė-Garbačiauskienė, Ona Bartkevičiūtė-Butautienė, Jūratė Daktaraitė, Angelė Jankūnaitė-Rupšienė, Vida Šulskytė-Beselienė, Jurgita Štreimikytė-Virbickienė, Lina Dambrauskaitė ir Irena Baranauskaitė bei treneriai Vladas Knašius, Vytautas Bimba, Jonas Kazlauskas, Vladas Garastas ir Antanas Sireika.

Skulptūra krepšiniui kurta įgyvendinant projektą „Tiems, kuriais didžiuojamės“. 2007 m. rugpjūčio 29 d. jį vainikavo iškilmingas skulptūros atidengimas 
„Avia Solutions Group“ arenos aikštėje, palydint šalies krepšinio rinktinę į XXXV Europos krepšinio čempionatą Ispanijoje.  Po iškilmių paaiškėjo, jog panaši skulptūra 2005 m. atidengta prie Belgrado arenos, XXXIV Europos krepšinio čempionato proga.

Šaltiniai

Nuorodos 

 Oficiali svetainė

Vilniaus sporto arenos
Lietuvos sporto arenos